1. Introducere

Regulamentul privind produsele pentru construcții („RPC”) reglementează piața internă a produselor pentru construcții. Acesta vizează libera circulație în sensul articolului 8 alineatul (4) din RPC. RPC se aplică integral din iulie 2013.

Prezentul raport analizează modul în care Organizația Europeană pentru Agremente Tehnice (EOTA) a îndeplinit sarcinile pentru care a primit subvenții UE. Aceasta presupune evaluarea relevanței, a eficacității, a eficienței, a coerenței și a valorii adăugate europene în ceea ce privește aceste sarcini.

Articolul 34 alineatul (2) din RPC impune Comisiei Europene să evalueze relevanța sarcinilor prevăzute la articolul 31 alineatul (4) care beneficiază de finanțare din partea Uniunii în raport cu cerințele politicilor și legislației UE și să informeze Parlamentul European și Consiliul cu privire la rezultatele acestei evaluări. Acestea sunt sarcinile atribuite EOTA, care este organizația organismelor de evaluare tehnică.

Elementele probatorii pentru acest raport provin din două surse principale:

1)informațiile furnizate de EOTA și

2)un studiu extern intitulat „Supporting study for the evaluation of the relevance of EOTA tasks (Studiu justificativ pentru evaluarea relevanței sarcinilor EOTA)” (denumit în continuare „studiul”), finalizat în decembrie 2016.

Informațiile din partea EOTA au fost transmise la începutul anului 2019 și au inclus date cantitative și statistice aferente perioadei 2014 - 2018.

Studiul a acoperit perioada cuprinsă între aprilie 2011 și sfârșitul anului 2015. Acesta a analizat informațiile disponibile, precum și datele suplimentare culese de la actorii principali și părțile interesate principale implicate în sistemul instituit prin RPC. Studiul a identificat o serie de provocări, în special: (i) perioada relativ scurtă de aplicare a RPC (dedicată în mare parte procesului de tranziție necesar pentru principalele părți interesate vizate), (ii) coerența și comparabilitatea limitată a datelor și (iii) reprezentativitatea limitată a consultării cu părțile interesate (determinată de participarea inegală). Având în vedere aceste potențiale puncte slabe, studiul a permis o evaluare inițială.

2. Prezentarea contextului

2.1. Rolul EOTA

EOTA este organizația destinată evaluărilor tehnice stabilită de organismele de evaluare tehnică (OET) în conformitate cu articolul 31 alineatul (1) din RPC.

EOTA a fost desemnată să joace un rol esențial în tranziția de la sistemul anterior de omologare a produselor în conformitate cu Directiva privind produsele de construcții („DPC”) la noul sistem de evaluare a performanței în temeiul RPC.

EOTA oferă fabricanților o metodă alternativă de obținere a marcajului CE pentru produsele pentru construcții care nu sunt acoperite sau nu sunt acoperite integral de standardele europene armonizate elaborate de Comitetul European de Standardizare (CEN). În cazul respectivelor produse pentru construcții, fabricanții pot solicita o evaluare tehnică europeană („ETE”), care va constitui temeiul pentru eliberarea declarației de performanță și aplicarea marcajului CE, astfel cum se specifică la articolul 21 alineatul (1) din RPC. De asemenea, s-a preconizat că această metodă va simplifica și va accelera introducerea pe piață a produselor inovatoare.

ETE sunt elaborate de OET în temeiul documentelor europene de evaluare (DEE), care sunt întocmite de EOTA în aplicarea articolului 19 din RPC și în conformitate cu procedurile prevăzute în anexa II la acesta.

2.2. Obiectivele și sarcinile EOTA

Obiectivul EOTA, astfel cum se prevede la articolul 31, este de a coordona OET.